CELEX: 62014TN0580
Language: hu
Date: 2014-08-04 00:00:00
Title: T-580/14. sz. ügy: 2014. augusztus 4-én benyújtott kereset – Aduanas y Servicios Fornesa kontra Bizottság

15.9.2014   
            
            
               HU
            
            
               Az Európai Unió Hivatalos Lapja
            
            
               C 315/70
            
         2014. augusztus 4-én benyújtott kereset – Aduanas y Servicios Fornesa kontra Bizottság
   (T-580/14. sz. ügy)
   2014/C 315/115
   Az eljárás nyelve: spanyol
   
      Felek
   
   
      Felperes: Aduanas y Servicios Fornesa, SL (Lleida, Spanyolország) (képviselő: I. Toda Jiménez ügyvéd)
   
      Alperes: Európai Bizottság
   
      Kérelmek
   
   A felperes azt kéri, hogy a Törvényszék:
   
               —
            
            
               semmisítse meg a megtámadott határozatot;
            
         
               —
            
            
               ismerje el a felperesnek a vele szemben a Dependencia Regional de Aduanas e Impuestos Especiales de la delegación Especial de Cataluña (vám- és adóhivatal regionális kirendeltségének katalóniai hivatala) 2011. június 27-i elszámolási megállapodásban a 2006-os, 2007-es és 2008-as pénzügyi év tekintetében közösségi külső vámtarifa jogcímén kivetett 2 4 53  003,38 EUR összegű vám(ok) elengedéséhez való jogát, és
            
         
               —
            
            
               az alperest kötelezze a jelen megsemmisítés iránti kereset alapján indult eljárásban felmerült költségek viselésére.
            
         
      Jogalapok és fontosabb érvek
   
   A jelen eljárás felperese a Bizottság REM 02/2012 sz. ügyben 2014. április 15-én hozott azon határozatának megsemmisítését kéri, amellyel megtagadták a felperestől az eredetileg Andorrában feldolgozottként bejelentett, „ízesített vagy hozzáadott színezéket tartalmazó cukorszirup” megnevezésű áruk behozatali eljárásával – amely behozatali eljárás során ő vámügynökként járt el, közvetett módon az importőr képviselőjeként – kapcsolatban kivetett vámok elengedéséhez való jogát.
   Keresete alátámasztása érdekében a felperes két jogalapra hivatkozik.
   
               1.
            
            
               Az első, a Vámkódex 239. cikkének Bizottság által azáltal történt megsértésére alapított jogalap, hogy a Bizottság tévesen ítélte meg a különleges helyzetet és elmulasztotta a határozat szempontjából releváns tények értékelését.
               
                           —
                        
                        
                           A felperes e tekintetben azt állítja, hogy a vámügynök nem vett részt az importált áru gyártási eljárásában, amely kulcstényezője volt a vámok kivetésének, továbbá, hogy az importőr feladatköre összetett volt és azt titkosan kezelték a vámügynök irányában, hogy a spanyol vámhatóság nem közölte vele az importőr eljárásával kapcsolatban fennálló gyanúit, és semmilyen elővigyázatossági intézkedést nem tett, hogy az EUR-1. szállítási bizonyítványokat, amelyekben a behozatal szerepelt, az andorrai hatóságok kétszer is jóváhagyták, és hogy a spanyol vámhatóság első elemzései is megerősítették azt, hogy az áruk kedvezményes (preferenciális) elbánásra jogosultak.
                        
                     
         
               2.
            
            
               A második, a Vámkódex 239. cikkének megsértésére alapított jogalap, mivel nem állt fenn „csalárdság” vagy „nyilvánvaló hanyagság”, amely kizárta volna a kért vámelengedést
               
                           —
                        
                        
                           E tekintetben a felperes arra hivatkozik, hogy a Bizottság egy sor olyan lehetséges cselekmény felsorolására szorítkozik, amelyeket a Bizottság szerint vélhetően a vámügynök valósíthatott meg, és amelyek a Bizottság számára megkérdőjelezhették a behozatali eljárás szabályosságát. Ugyanakkor mindezekből nem következik, hogy a vámügynök valóban „csalárdságot” vagy „nyilvánvaló hanyagságot” tanúsított volna, amely kizárná a vámelengedést.
                        
                     
                           —
                        
                        
                           A felperes ezenfelül hangsúlyozza, hogy a vámügynök az eljárás egésze során jóhiszeműen és gondosan járt el.